Dagsorgsentrum 'dekade lank onwettig bedryf' | Maroela Media
Lede van die Bikers against Bullies-organisasie Maandag buite die Myne Maatjies-dagsorgsentrum in Randfontein. (Foto: Facebook)
Die Myne Maatjies-dagsorgsentrum in Randfontein aan die Wes-Rand is die afgelope tien jaar onwettig bedryf.
Video's is verlede week op sosiale media versprei wat wys hoe kinders oënskynlik rondgestamp, geklap en verjaag word by dié dagsorgsentrum. Ouers het hulle na die sentrum gehaas en hul kinders gaan haal nadat die video's versprei is.
Die departement van maatskaplike ontwikkeling het in 'n verklaring gesê die dagsorgsentrum is sedert 2009 in privaat besit en het sowat 40 kinders tot die ouderdom van drie jaar op 'n halfdag- of voldagbasis gehuisves.
Thabiso Hlongwane, woordvoerder van die departement, het gesê die sentrum het egter nog nooit aan die Kinderwet voldoen nie en word dus die afgelope dekade onwettig bedryf.
Dié onthulling volg nadat die Bikers against Bullies-organisasie Maandag 'n protesrit na die dagsorgsentrum gehou het om druk op die departement uit te oefen.
Bees Fourie, 'n verteenwoordiger van die organisasie, het aan Maroela Media gesê tussen 100 en 120 motorfietsryers, onder wie ouers, het saam na die sentrum in Culemborgpark gery met een doel voor oë. "Ons wou hê die departement moet die sentrum permanent sluit en ondersoek instel of die sentrum wel geregistreer is en aan bywette voldoen." Dié bywette sluit dié van die stadsraad in wat die sentrum na bewering ook nie nagekom het nie.
Polisielede en motorfietsryers Maandag buite die sentrum. (Foto: Facebook)
Die eienaar en 'n personeellid van die dagsorgsentrum is verlede Donderdag deur die polisie vir ondervraging ingeneem nadat aanklagte van aanranding aanhangig gemaak is. Daar word wyd beweer dat twee personeellede saam met die eienaar vir ondervraging ingeneem is, maar die polisie hou egter vol dit is net een personeellid en die eienaar.
Volgens Fourie het die departement ná hul pleidooi vandeesweek die dagsorgsentrum gesluit en is die naambord ook reeds verwyder. Maroela Media kon egter nie dié inligting by die departement bevestig nie.
Hlongwane het wel die ontvangs van 'n petisie vanaf die organisasie bevestig.
"Ons duld nie boelies nie. Kinders kan nie vir hulself opstaan nie – so, ons staan vir hulle op. Dít is wat Maandag gebeur het. Dit gaan oor die bewusmaking [rakende boeliery]," het Fourie verduidelik.
Dit is nog nie duidelik wanneer die beskuldigdes in 'n hof sal verskyn nie.
Weereens het die regering nie hulle werk gedoen nie. En kinders moes die spit afbyt. Daar word baie gepraat maar niks gedoen nie. Dankie julle bikers, dat julle iets gedoen het om die plek gesluit te kry
Hoekom moet daar altyd tragiese gebeure wees voor hulle sulke plekke toemaak.?
Dankie Bikers against Bullies dat julle opstaan vir hierdie kinders!!
Sedert 2009 draai die Dept van Maatskaplike Ontwikkeling hulle oë weg. Hulle weet daar is iets verkeerd maar nee . . . hoekom sal ons ons werk doen. Gebrek aan aanspreeklikheid is hierdie land se ondergang.
'n Mens wonder hoeveel ander onwettige dagsorgsentrums word bedryf. Miskien moet ouers seker maak dat hulle kinders wel in geregistreerde sentrums versorg word al is die fooie ietwat hoër.